Facebook in 'n neutedop - Jou Werk | Solidariteit WêreldJou Werk | Solidariteit Wêreld
Tuis › 2016-werk › Facebook in 'n neutedop
Facebook in 'n neutedop
Woensdag | 04 Mei | 2016
Teen alle verwagtinge in ken jy waarskynlik iemand wat nog nie as 'n Facebook-gebruiker geregistreer het nie. Miskien is jy self 'n beginner, of dalk het jy nog nooit tyd gehad om elke liewe hoekie van die wêreld se mees uitgebreide sosiale netwerk te ondersoek nie.
"Amptelik is al wat jy benodig om by Facebook aan te sluit 'n geldige e-posadres," sê Carolyn Abram, bydraer tot Facebook for Dummies. "Geldig beteken jy behoort in staat te wees om maklik toegang tot boodskappe in daardie rekening te vind want Facebook e-pos aan jou 'n bevestiging van registrasie."
Die eerste ding wat jy waarskynlik sal wil doen, is om 'n profielfoto te laai, adviseer HubPages.com. Jy kan maklik 'n foto van jouself laai deur op die skakel te klik wat verskyn wanneer jy jou muis laat hang bokant die spasie aangewys vir jou profielfoto. Alternatiewelik kan jy verkies om jou foto te laai vanuit 'n lêer op jou werkskerm ("desk top") of skootrekenaar (of op jou slimfoon via die Facebook-aanlyntoepassing). Sodra dit gedoen is, is jy gereed om Facebook aan te durf. Kom ons neem 'n sosiale wandeling deur die netwerk se hoof-eienskappe, beleide en kulturele norme.
Facebook is 'n plek gegrond op ware identiteit. Teken aan met die naam waaraan mense jou ken. "Om met 'n vals naam of alias aan te teken word nie aanbeveel nie want dit maak dit moeilik vir vriende om jou te vind," sê Abram. "Nadat jy aangeteken het, kan jy byname of jou nooiensvan by jou Tydlyn voeg om dit vir vriende selfs makliker te maak om jou te vind." Nou sal jy aangesê word om 'n wagwoord te kies, jou geboortedatum aan te teken (jy sal later in staat wees om hierdie inligting op jou Tydlyn te verskuil) en jou geslag aan te dui. Facebook gebruik jou geslag-inligting om sinne oor jou op die webwerf saam te stel.
Voordat jy vir vriende begin soek, is dit belangrik om jou Tydlyn te voltooi – jou persoonlike profiel – wat alles insluit van die laai van 'n profielfoto en dekfoto tot 'n kort skets van jou loopbaangeskiedenis, tot 'n aanduiding van jou verhoudingstatus ('n opsionele ekstra). "Dit word 'n tydlyn genoem want jy kan inligting, belangrike mylpale en herinnerings insluit wat oor jou hele lewe strek," sê Stephanie Buck, spesialisskrywer vir Mashable. "'n Tydlyn is ongelooflik genuanseerd, en moedig jou aan om so veel detail as moontlik in te sluit, en baie, baie mense doen dit – so, moenie skaam wees nie!"
Wanneer jy jou Tydlyn voltooi het, begin om vriende te soek en nog by te voeg. "Namate jy vriende versamel, sal Facebook in staat wees om bykomende kontakte voor te stel aangesien sy algoritme-skakels tussen jou groeiende netwerk genereer," sê Buck.
Jy sal 'n lys van voorgestelde vriende op Facebook se tuisblad sien, in die "People You May Know" sybalk. "Om vriende op Facebook te vind is uiters belangrik, nie om bloot net vir skakeling se onthalwe te verbind nie, maar om op datum te bly met hulle jongste nuus, gedagtes, aktiwiteite, waar hulle hulself bevind, en voorkeure," gaan Buck voort. Die plek om hierdie inligting te bekom is die "News Feed".
Sodra jy by Facebook aangeteken het, is die News Feed die eerste ding wat jy sal sien. "Hier sal jy vriende se jongste status sien, nuwe foto's, skakels na artikels, ensovoorts," verduidelik Buck. Facebook se algoritme, tesame met jou eie aktiwiteit, bepaal watter gebeure die belangrikste is, en dus of dit aan die bopunt van jou News Feed moet kom.
"Dink daaraan as die voorblad van 'n koerant, bepaal deur 'n algoritme in plaas van 'n redakteur. Jy sal dus nie noodwendig opdaterings sien in die volgorde wat hulle geplaas is nie, maar in die volgorde van tydigheid en waargenome belangrikheid," maak Buck duidelik.
Facebook-merking beteken jy kan 'n ander Facebook-gebruiker noem en direk mee verbind, hetsy in foto's, status-opdaterings, in te klok of kommentaar. Wanneer jy byvoorbeeld iemand in 'n foto merk, sal daardie gebruiker 'n kennisgewing ontvang, en die gemerkte foto sal op sy of haar tydlyn verskyn (dit wil sê, indien hy of sy nie die merk-eienskap versper het as 'n private opsie nie). Die merk-gereedskap kweek gesprekke en skep addisionele skakels tussen gebruikers, sê Buck.
Facebook het ook 'n hutsmerkerstelsel in gebruik geneem soortgelyk aan Twitter. 'n Hutsmerker kan by enige plasing gevoeg word – 'n status-opdatering, 'n foto, 'n skakel, ensovoorts. "Onthou net dat enige status, foto's of ander Facebook-opdaterings met 'n hutsmerker sigbaar in soektogte sal wees," waarsku Buck. Jy kan vir plasing met spesifieke hutsmerkers soek deur die hutsmerker in die soekbalk bo-aan die bladsy in te tik.
Abram, C. 2012. "How to Sign up for Facebook". Facebook For Dummies, http://www.dummies.com/how-to/content/how-to-sign-up-for-facebook.html
Buck, S. 2012. "The Beginner's Guide to Facebook". Mashable, http://mashable.com/2012/05/16/facebook-for-beginners/#cdWWEyuvfaqk
HubPages.com. 2013. "A Beginner's Guide To Facebook: Learn The Basics Of Facebook". http://hubpages.com/technology/facebookforbeginners